text: Inici TÀRREGA L'Ajuntament de Tàrrega instal·la els primers jocs adaptats i inclusius als parcs...
  Destinats a nens i nenes amb mobilitat reduïda
  Tàrrega ja compta en alguns del seus espais públics amb els primers jocs adaptats i inclusius per a infants amb mobilitat reduïda. El consistori ha instal·lat recentment quatre jocs giratoris als parcs infantils situats a la plaça d'Europa, la plaça de l'Hort del Barceloní, el Parc de Sant Eloi (davant el corral de les aus) i al poble de la Figuerosa. I molt aviat és previst també de posar-ne un a la plaça del Pare Carles Perelló.
  La compra i la instal·lació d'aquests elements de mobiliari urbà han estat adjudicades a l'empresa Happyludic Playground and Urban Equipament SL amb una inversió de 16.000 euros. L'acció respon al resultat del primer procés de pressupostos participatius, en el qual s'erigiren entre els projectes més votats la millora dels parcs infantils i la incorporació de jocs adaptats.
  El regidor de Participació, Carlos Vílchez, subratlla que "l'Ajuntament de Tàrrega treballem per fer unes àrees infantils inclusives i adaptades, com és just i com era demanda de la ciutadania a través d'un suport majoritari al procés de pressupostos participatius". En paral·lel, la capital de l'Urgell destina també 12.257 euros en l'arranjament de balancins, tobogans, gronxadors i altres peces dels parcs que pateixen desperfectes.